**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ:**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Внасяне предложение в Общински съвет за удължаване часовете на излъчване на Общинско радио

**УВАЖАЕМИ ОБЩИНСКИ СЪВЕТНИЦИ,**

Радио Русе е създадено през 1947 година, а Община Русе притежава най-голямата кабелна радиомрежа в страната.

През 2012 г. с Решение №204 по Протокол № 12/21.06.2012 г. на Общински съвет – Русе,, радиото се влива в структурата на новосъздаденото Общинско предприятие „Русе арт”.

Звеното излъчва 24-часова програма в Интернет, един час от която се транслира и чрез кабелната радиомрежа от 14.00 до 15.00 часа в делнични дни. Притежава издадено от Съвета за електронни медии удостоверение ЛРР-02-5-009-01 за регистрация като местен обществен кабелен радио оператор с политематичен профил на програмата. Радио Русе има надлежно сключени договори с МУЗИКАУТОР и ПРОФОН .

Радио Русе е единствената медия, предоставяща изцяло местни и регионални новини. След задълбочен анализ и проучване стана ясно, че Програмата от един час е недостатъчна, за да могат да бъдат включени всички актуални за деня теми. Последните десет години бяха белязани от динамични промени, които доведоха до преустановяване на дейността на голяма част от регионалните медии. Предвид необходимостта от достоверна и проверена информация, както и в противовес на нарастващите фалшиви новини, отговорността на Радио Русе, като обществена медия нараства. За да бъдат изпълнени по-пълноценно заложените функции е необходимо да се увеличи времетраенето на радио програмата от един на два часа ежедневно. По този начин ще могат да се включат повече новини, теми, събеседници, чрез които да се осигури информационната обезпеченост на слушателите на общинското радио, както и ще се даде възможност равнопоставено да бъдат представени теми от социално-икономическия живот, заедно с тези от сферата на културата, изкуството, образованието, туризма и други актуални теми.

В новата програмна схема на Радио Русе е предвидено да бъдат запазени излъчванията на новините на програма Хоризонт на БНР, които в момента / заедно с цялата програма на Хоризонт/, се излъчват в кабелната радиомрежа. По този начин слушателите ще имат възможност да бъдат навременно информирани по важните национални въпроси.

Русенските слушатели имат нужда от свое радио с журналистически предавания, с високи изисквания към културата на речта и чистота на езика, с балансирано съотношение между българската, европейската и световна музика.

Във връзка с гореизложеното, предложението е програмата на радио Русе да се увеличи от 1 /един/ на 2 /два/ часа и да се излъчва в часовия диапазон от 14.00 до 16.00 ч. За реализиране на идеята е необходимо да се кандидатства пред СЕМ за промяна на лиценза, като се заплаща еднократно такса от 150.00 лв. Като част от необходимите изисквания е предложението да се гласува на заседание на Общинския съвет - Русе, с чието решение да се даде съгласие за процедурата по кандидатстване.

Предвид изложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общински съвет – Русе да вземе следното

**Р Е Ш Е Н И Е**

На основание чл.21, ал.2, във връзка с ал.1, т.23 от Закона за местното самоуправление и местната администрация, Общински съвет – Русе реши:

1. Дава съгласие Общинско радио - Русе да увеличи програмата си на излъчване от един на два часа, като се стартира процедура за промяна на лиценза в СЕМ.

**Приложение:** Вариант на нова програмна схема за два часа предаване.

**ВНОСИТЕЛ:**

**ПЕНЧО МИЛКОВ**

*Кмет на Община Русе*

**Приложение 1**

**ПРИМЕРЕН ВАРИАНТ ПРОГРАМНА СХЕМА**

**ОБЩИНСКО РАДИО-РУСЕ**

**КАБЕЛНА РАДИОМРЕЖА**

**ПРОГРАМА 2 ЧАСА : ОТ 14.00-16.00 ч**

|  |  |  |
| --- | --- | --- |
| **Начален час** | **Краен**  **час** | **Дни от седмицата**  **ПОНЕДЕЛНИК-ПЕТЪК** |
| 14.00 | 14.10 | Новини програма Хоризонт |
| 14.10 | 14.15 | Музика/ песен |
| **14.15** | **14.20** | **Местни и регионални новини радио Русе** |
| 14.20 | 14.24 | Музика/песен |
| 14.22 | 14.28 | **Рекламен блок** |
| 14.28 | 14.30 | Автореклама/ безплатни съобщения |
| 14.30 | 14.35 | Музика/песен |
| 14.35 | 14.55 | Публицистично предаване- разговор в студио по актуални социални, икономически, политически, здравни и др. теми |
| 14.55 | 15.00 | Музика/песен |
| 15.00 | 15.10 | Новините по Хоризонт |
| 15.10 | 15.15 | Музика/песен |
| 15.15 | 15.20 | **Местни и регионални новини радио Русе** |
| 15.20 | 15.23 | Музика/песен |
| 15.23 | 15.29 | **Рекламен блок** |
| 15.29 | 15.30 | Автореклама/безплатни съобщения |
| 15.30 | 15.35 | Музика/песен |
| 15.35 | 15.50 | Рубрика Дневникът на репортера- репортажи от актуални събития. Предаване за изкуство, култура, образование- разговор в студио, репортажи, интервю, младежки предавания |
| 15.50 | 15.55 | Музика/песен |
| 15.55 | 16.00 | Закриване – Музика/ песен |
|  |  |  |