**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ ПЕНЧО ПЛАМЕНОВ МИЛКОВ –**

**КМЕТ НА ОБЩИНА РУСЕ**

**Относно:** Извършване на дарение в полза на Българската Държава

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

С Определение № 4116 / 13.07.2018 г., постановено от Районен съд – Русе, XIII-ти граждански състав, по гр. дело № 895 / 2001 г., Община Русе е конституирана като съделител в първата фаза по допускане на съдебната делба за прекратяване на съсобствеността – предмет на посоченото гражданско дело, за дела на „Колора“ АД (останал непродаден в проведеното производство по несъстоятелност на дружеството, завършило с постановяване на Решение № 331 / 02.11.2016 г., постановено от Окръжен съд – Стара Загора, по търг. дело № 24 / 2013 г. (в сила от 10.11.2016 г.), с което е постановено заличаването на търговеца от Търговския регистър, при условията на чл. 632, ал. 4 от Търговския закон). С Решение № 1211 / 13.07.2018 г., постановено от Районен съд – Русе, XIII-ти граждански състав, по гр. дело № 895 / 2001 г. (потвърдено с Решение № 260040 / 01.10.2020 г., постановено от Окръжен съд – Русе, ГК, по в.гр.дело № 854 / 2019 г., в обжалваната част), съгласно чл. 344, ал. 1 ГПК, съдебната делба е допусната с участието на Община Русе, като делът на съделителя Община Русе (принадлежал преди заличаването от Търговския регистър на „Колора“ АД) е определен в размер на 0,125 (12/96) идеални части от правото на собственост спрямо дворно място, находящо се в гр. Русе, ул. „Николаевска“ № 5, цялото с площ от 2274 кв.м., представляващо имот № 26, в кв. 118, с идентификатор 63427.2.26 по Кадастралната карта (КК) на гр. Русе, заедно с построените в имота сгради с идентификатори по КК на гр. Русе 63427.2.26.1 (двуетажна, масивна, със застроена площ от 526 кв.м., с предназначение – сграда, паметник на културата); 63427.2.26.2 (двуетажна, масивна, със застроена площ от 393 кв.м., с предназначение – сграда, паметник на културата), и 63427.2.26.3 (едноетажна, масивна, със застроена площ от 257 кв.м., с предназначение – сграда за обществено хранене), с изключение на сутерен кафе-бар със застроена площ от 255 кв.м., построен през 1983 г. в двуетажна сграда в гр. Русе, ул. „Николаевска“ № 5, построена в посочения поземлен имот. Привличането на Община Русе като съделител в делбеното производство е мотивирано от Районен съд – Русе чрез нормата на чл. 13, ал. 2 от Закона за общинската собственост (ЗОС), съобразно която съответната община владее и управлява безстопанствените имоти на своята територия, както и чрез отменената редакция (към постановяване на решението от Районен съд – Русе за допускане на делбата) на нормата на чл. 2, ал. 2, т. 5 от ЗОС (действала до изменението, обн. в ДВ, бр. 96 / 1999 г.).

За поземления имот с идентификатор по КК на гр. Русе 63427.2.26 никога не е приеман и не е одобряван подробен устройствен план, респ. поземленият имот никога не е бил урегулиран и за същия никога не е определяно конкретно отреждане. Съгласно общия градоустройствен план на територията на гр. Русе (одобрен с Решение № 231, на Общински съвет – Русе, прието с Протокол № 15 / 12.06.2008 г.) и общия устройствен план на Община Русе (одобрен с Решение № 304 на Общински съвет – Русе, прието с Протокол № 14 / 19.11.2020 г.), поземленият имот попада в територия, определена като „централна смесена зона“ с преобладаващо индивидуално и комплексно застрояване. Сградите, обект на делбата, имат предимно търговско предназначение, и спрямо тях – дворното място има несамостоятелно, обслужващо предназначение. Сградите, включени в делбената маса, са с конкретно служене - за обществено хранене (сладкарница); хотел; заведение за хранене; други търговски площи. Съобразно заключенията на вещите лица по назначаваните през втората фаза на съдебната делба съдебно-технически и оценителски експертизи, в сградите, включени в делбената маса, няма обекти с жилищно предназначение, служещи за задоволяване на жилищни потребности, както и липсват ателиета и гаражи.

Съобразно т. 10 от Тълкувателно решение № 1 / 2017 г., постановено на 03.12.2018 г. (преди влизане в сила на Решение № 1211 / 13.07.2018 г., постановено от Районен съд – Русе, XIII-ти граждански състав, по гр. дело № 895 / 2001 г.) от Общото събрание на Търговската колегия на Върховния касационен съд на Република България (ОСТК на ВКС), по тълкувателно дело № 1 / 2017 г., недвижимите имоти и движимите вещи, останали непродадени в производство по несъстоятелност след прекратяване на производството и заличаване на длъжника от търговския регистър, стават собственост на Държавата, съответно на общините, по аналогия от чл. 11 от Закона за наследството (ЗН), когото длъжникът е търговец – юридическо лице. Съгласно чл. 11 ЗН (прилаган по аналогия, за неосребрения дял в производството по несъстоятелност на „Колора“ АД, съобразно посоченото тълкувателно решение, постановено от ОСТК на ВКС), вещите, респ. дяловете от същите, се получават от Държавата, с изключение на движимите вещи, жилищата, ателиетата и гаражите, както и на парцелите и имотите, предназначени предимно за жилищно строителство, които стават собственост на общината, на чиято територия се намират. Съобразно изяснените по делото пред Районен съд – Русе факти и обстоятелства, сградите, обектите в тях и имотът нямат съответните служения и предназначения, обуславящи преминаването им в собственост на Община Русе съобразно новелата на прилаганата по аналогия норма на чл. 11 от ЗН за непродадения в проведеното производство по несъстоятелност дял от правото на собственост спрямо същите, принадлежал предходно на „Колора“ АД. Съобразно т. 10 от Тълкувателно решение № 1 / 2017 г., постановено на 03.12.2018 г. от ОСТК на ВКС, по тълкувателно дело № 1 / 2017 г., съсобственик, респ. съделител, който да участва в производството по ликвидиране на съсобствеността спрямо посочените имот и сгради, като задължителен, необходим другар следва да бъде Българската Държава. В делбеното производство съделителите имат качеството на задължителни необходими другари, чието участие в процеса е предпоставка за неговата допустимост. Участието като съделител на несобственик в делбеното производство, сериозно опорочава съдебната делба. В този смисъл – Решение № 60 / 17.07.2017 г., постановено от ВКС, I-во г.о., ГК, по гр. дело № 3431 / 2016 г. Съобразно т. 7 от Постановление № 7 / 28.11.1973 г. на Пленума на ВС, според чл. 75, ал. 2 от ЗН, делбата, извършена без участие на някои от съделителите, е изцяло нищожна. Такава делба не поражда предвидените в закона и целени от страните правни последици по ликвидиране на съсобствеността. Поради това договорът за доброволна делба, когато като страна в него не участва някой от съсобствениците на вещта, както и съдебната делба, извършена без участието на някой съсобственик, са нищожни. Решението по нищожната делба не е пречка за извършването на делба между действителните съсобственици. Решението по нищожна делба не е пречка да бъде извършена нова делба с участието на всички съсобственици, като всеки от действителните съсобственици може да се позове на нищожността на делбата по чл. 75, ал. 2 от ЗН и да предяви нов иск за делба, съответно да инициира изцяло ново делбено производство.

Съобразно изложеното, Българската Държава хипотетично би могла да започне изцяло ново, различно, дело за делба на съсобствените вещи, описани подробно по-горе, позовавайки се на т. 10 от Тълкувателно решение № 1 / 2017 г., постановено на 03.12.2018 г. от ОСТК на ВКС, по тълк. дело № 1 / 2017 г., като се изостави висящото производство по извършване на делбата по гр. дело № 895 / 2001 г. по описа на Районен съд – Русе, с мотиви за нищожност, дължаща се на участие на съделител – несобственик спрямо делбената маса. Подобно разрешение е крайно, нежелано и накърняващо сериозно интересите на останалите съделители (наброяващи към момента на изготвяне на предложението над 20), за които воденето и участието във висящото дело повече от 23 години, започнало през 2001 г., би било лишено от смисъл и би станало безпредметно с оглед на крайната цел по прекратяване на съсобствеността спрямо имота и сградите в него. Напротив – в обсъжданата хипотеза при предприемане на активни действия от Българската Държава, чрез Министъра на регионалното развитие и благоустройството, съгласно чл. 31, ал. 2 от ГПК, разрешаването на въпроса за съсобствеността би започнал изначално от обсъждане на въпросите между кои лица, при какви дялове и спрямо кои вещи съществува съсобствеността, преповтаряйки съдопроизводствени действия извършвани в продължение на 23 години по висящото гражданско дело пред Районен съд – Русе. С тези аргументи считам, че разглежданата хипотеза е крайно неблагоприятна и нежелана с оглед интересите на останалите съделители, и същата не следва да бъде привеждана в действие, като се търси друго възможно решение в така развилата се ситуация. Постановеното и влязло в сила Решение № 1211 / 13.07.2018 г., на Районен съд – Русе, XIII-ти граждански състав, по гр. дело № 895 / 2001 г. по никакъв начин не обвързва Българската Държава, тъй като същата не е била конституирана като страна-съделител в производството пред съда, и по никакъв начин не е взела участие по делото до постановяване на решението за допускане на делбата. В нормите на чл. 192, ал. 1 от ГПК (отм.), респ. чл. 246 от ГПК, са установени обективни забрани за изменение на Решение № 1211 / 13.07.2018 г., постановено от Районен съд – Русе, XIII-ти граждански състав, по гр. дело № 895 / 2001 г., от постановилия го съд, с оглед промяната на съделителя и заместването на Община Русе от Българската Държава, в рамките на висящото дело пред Районен съд – Русе.

За воденото дело и постановените по същото съдебни актове Кметът на Община Русе е уведомил Министъра на регионалното развитие и благоустройството на Република България с писмо, изх. № 04-03-57 / 16.09.2021 г. по описа на Община Русе (поучено от адресата на 17.09.2024 г.). С писмо, заведено в Община Русе с регистрационен индекс 04-03-57#2 / 30.12.2021 г., адресирано до Областния управител на Област Русе и до Кмета на Община Русе, Главният секретар на Министерството на регионалното развитие и благоустройството на Република България е изразил становище, че правото на държавна собственост спрямо конкретните имот и сгради следва да бъде защитено с активни процесуални действия, позовавайки се на нищожността на допуснатата до извършване съдебна делба спрямо описаните обекти, като към Областният управител на Област Русе е отправено указание за завеждане на нов иск за делба. Последното не е приведено в изпълнение от Областния управител на Област Русе към настоящия момент с аргументи да не се изоставя воденото от 23 години гражданско дело и да не се накърняват интересите на другите съсобственици-съделители, за които действията на Областния управител на Област Русе в изпълнение на дадените указания, посочени по-горе, биха означавали делбата да започне съвсем от начало.

Възможно решение на описаната ситуация би съставлявало настъпването на частно правоприемство чрез прехвърляне на дела, който съобразно решението по допускане на делбата е възложен в притежание на Община Русе, в полза на Българската Държава, съгласно чл. 174 и чл. 178 от ГПК (отм.), приложим спрямо производството по конкретното гражданско дело, водено пред Районен съд – Русе, на основание § 2, ал. 1 от ГПК. В този смисъл е т. 3 и изложените към същата мотиви от Тълкувателно решение № 3 / 19.12.2013 г., постановено от Общото събрание на гражданската колегия (ОСГК) на ВКС, постановено по тълк. дело № 3 / 2013 г. Областният управител на Област Русе, представляващ по пълномощие Българската Държава, съобразно учредена представителна власт от Министъра на регионалното развитие и благоустройството на Република България, е подал молба, изх. № 11-00-1 / 10.01.2024 г. по описа на Областна администрация – Русе, за встъпване по гр. дело № 895 / 2001 г. по описа на Районен съд – Русе, като трето лице – помагач на Община Русе, с искане за заместване на последната, съгласно нормата на чл. 178 ГПК (отм.). С протоколно определение по делото от 28.02.2024 г., постановено в откритото съдебно заседание, проведено на посочената дата, Районен съд – Русе, пети състав, е оставил без уважение искането отправено от Областния управител на Област Русе, мотивирайки се, че след постановяване и влизане в сила на решението по допускане на делбата между Община Русе и Българската Държава не е настъпило правоприемство – липсва прехвърляне на дела, възложен съобразно решението на Община Русе, от последната в полза на Държавата, съставляващо задължителна предпоставка за уважаване на отправената претенция от Областния управител на Област Русе.

Предлагам Община Русе да дари в полза на Българската Държава дяловете от съсобствеността спрямо имота и сградите, които съобразно Решение № 1211 / 13.07.2018 г., постановено от Районен съд – Русе, XIII-ти граждански състав, по гр. дело № 895 / 2001 г., са определени като притежание на Община Русе. Приемането на предложението би гарантирало интересите на останалите съделители и извършваните от същите в продължение на 23 години съдопроизводствени действия по конкретното гражданско дело. Настъпването на правоприемство в дяловете между Община Русе и Българската Държава през време на висящото производство по извършване на съдебната делба би послужило за това Държавата да встъпи и да замести Общината като главна страна – съделител по делото, което би лишило от правен интерес Българската Държава от завеждане на изцяло ново дело за делба. За дискутираните замествания в рамките на висящия съдебен процес всички останали съделители са изразили своите съгласия по делото в проведеното на 28.02.2024 г. открито съдебно заседание, съобразно изискванията на чл. 178 ГПК (отм.). Предлаганото дарение в полза на Държавата следва да бъде прието от Областния управител на Област Русе, съгласно чл. 43, ал. 1 и чл. 43б от Закона за държавната собственост (ЗДС).

Предлаганото разпореждане не е включено в „Годишната програма за управление и разпореждане с имотите – общинска собственост, на Община Русе, за 2024 г.“.

Предвид всичко гореизложено, на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с Общинска администрация – Русе, предлагам на Общински съвет – Русе да приеме следното

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), чл. 8, ал. 1 и ал. 9, чл. 34, ал. 4 и чл. 35, ал. 5 от Закона за общинската собственост (ЗОС), чл. 26, ал. 1, т. 7 и чл. 33, ал. 1 от Наредба № 1, на Общински съвет – Русе, за общинската собственост, и влязло в сила Решение № 1211 / 13.07.2018 г., постановено от Районен съд – Русе, XIII-ти граждански състав, по гр. дело № 895 / 2001 г., Общински съвет – Русе реши:

1. Допълва „Годишната програма за управление и разпореждане с имотите – общинска собственост, на Община Русе, за 2024 г.“ с извършване на дарение в полза на Българската Държава спрямо 0,125 (12/96) идеални части от правото на собственост спрямо дворно място, находящо се в гр. Русе, ул. „Николаевска“ № 5, цялото с площ от 2274 кв.м., представляващо имот № 26, в кв. 118, с идентификатор 63427.2.26 по КК на гр. Русе, заедно с построените в имота сгради с идентификатори по КК на гр. Русе 63427.2.26.1 (двуетажна, масивна, със застроена площ от 526 кв.м., с предназначение – сграда, паметник на културата); 63427.2.26.2 (двуетажна, масивна, със застроена площ от 393 кв.м., с предназначение – сграда, паметник на културата), и 63427.2.26.3 (едноетажна, масивна, със застроена площ от 257 кв.м., с предназначение – сграда за обществено хранене), с изключение на сутерен кафе-бар със застроена площ от 255 кв.м., построен през 1983 г. в двуетажна сграда в гр. Русе, ул. „Николаевска“ № 5, построена в посочения поземлен имот.

2. Дава съгласие Община Русе да извърши дарение в полза на Българската Държава спрямо 0,125 (12/96) идеални части от правото на собственост спрямо дворно място, находящо се в гр. Русе, ул. „Николаевска“ № 5, цялото с площ от 2274 кв.м., представляващо имот № 26, в кв. 118, с идентификатор 63427.2.26 по КК на гр. Русе, заедно с построените в имота сгради с идентификатори по КК на гр. Русе 63427.2.26.1 (двуетажна, масивна, със застроена площ от 526 кв.м., с предназначение – сграда, паметник на културата); 63427.2.26.2 (двуетажна, масивна, със застроена площ от 393 кв.м., с предназначение – сграда, паметник на културата), и 63427.2.26.3 (едноетажна, масивна, със застроена площ от 257 кв.м., с предназначение – сграда за обществено хранене), с изключение на сутерен кафе-бар със застроена площ от 255 кв.м., построен през 1983 г. в двуетажна сграда в гр. Русе, ул. „Николаевска“ № 5, построена в посочения поземлен имот.

**Приложения:** 1. Определение № 4116 / 13.07.2018 г., постановено от РРС, по гр. дело № 895 / 2001 г.; 2. Решение № 1211 / 13.07.2018 г., постановено от РРС, по гр. дело № 895 / 2001 г.; 3. Решение № 260040 / 01.10.2020 г., постановено от РОС, по в.г.д. № 854 / 2019 г.; 4. Писмо, изх. № 04-03-57 / 16.09.2021 г. по описа на Община Русе; 5.Писмо, регистрационен индекс 04-03-57#2 / 30.12.2021 г. по описа на Община Русе; 6. Молба, изх. № 11-00-1 / 10.01.2024 г. по описа на Областна администрация – Русе; 7. Призовка от 29.02.2024 г., изпратена от РРС по гр. дело № 895 / 2001 г., до Българската Държава, представлявана чрез Областния управител на Област Русе.

**Предложил,**

**ПЕНЧО МИЛКОВ**

*Кмет на Община Русе*